Subject: Vs: Kommentaarisoov Ärilehest
From: "Kristi Sarap" <[email-masked]>
To: "Kertu Kalmus" <[email-masked]>
Date: Wed, 10 Dec 2025 13:09:07 +0200

Tere, Kertu!

Ravimiameti poolt vastab peadirektori asetäitja Ott Laius:

„Erinevate vähivormide ravi on juba aastaid olnud ravimifirmade jaoks väga
aktiivne uurimisvaldkond ning erinevaid uusi ravimeid tuleb pidevalt
juurde. Üldiselt kipub olema, et uuemad ravimid on kallimad kui juba
olemasolevad ravimid, aga suures plaanis hinnastavad ravimifirmad oma
ravimeid vastavalt sellele, kui suur on riikide valmisolek nende ravimite
eest maksta. Igal riigil on metoodika, kuidas nad otsustavad uute ravimite
soodustamise üle ning enamasti lähtub see uue ravimi efektiivsusest.
Kliinilises uuringus nähtud ravimi efektiivsuse tulemuste alusel saab anda
aga põhimõttelise hinnangu selle uue ravimi võimalikule väärtusele
erinevate riikide silmis.

Ravimid lähevad odavamaks siis, kui lõppeb originaalravimi tootjate
turukaitse periood ning turule võivad tulla geneerilised ravimid,
bioloogiliste ravimite puhul biosimilarid. Siis näeme enamasti üsna järsku
hinnalangust. Samuti võivad üksteisele konkurentsi pakkuda samal
näidustusel kasutatavad erinevad toimeained, mis võib kokkuvõttes tuua
ostja jaoks hinna alla. Alternatiivita ravimite hind püsib üldjuhul pigem
kõrgel.

Ravimiameti ravimite statistikast näeme, et kasvajavastaste ravimite rühm
on kaugelt kõige suurema käibega ravimirühm. 2024. aastal näiteks oli
nende ravimite käive kokku hulgimüügihinnas ~130 mln eurot. Teisel kohal
olnud ainevahetuse ravimite rühma käive oli peaaegu kaks korda madalam –
72 miljonit. Ravimiameti käsutuses oleva hulgimüügistatistika alusel ei
ole kasvajavastaste ravimite kasutajate hulka kõige parem hinnata, sest
seal kasutatakse palju individuaalselt kohandatud annuseid. Kindlasti aga
ei ole kasutajate hulgas arvestatuna see ravimirühm esirinnas. Siin annab
tooni eelkõige südameravimite rühm.“

Eesti andmed, hinnad ja soodustused täpsemalt palusime Tervisekassal üle
vaadata.

Kui nad edastavad meile, panen kirja edasi, aga võib-olla kirjutavad sulle
otse.

Kui miskit veel, aitame meeleldi.

Ikka head

Kristi Sarap

Ravimiameti kommunikatsiooninõunik

[email-masked] <mailto:[email-masked]>

Saatja: Kertu Kalmus <[email-masked]>
Saatmisaeg: teisipäev, 9. detsember 2025 10:13
Adressaat: RA Kommunikatsioon <[email-masked]>
Teema: Kommentaarisoov Ärilehest

Tähelepanu! Tegemist on väljastpoolt asutust saabunud kirjaga. Tundmatu
saatja korral palume linke ja faile mitte avada.

Tere!

Meil on käsil lugu vähiravimite hindadest. Seega saadan mõned küsimused,
millele palun vastuseid/kommentaari hiljemalt homme, st kolmapäeva
hommikupoolikuks.

Miks on vähiravimid nii kallid, millest nende hind sõltub? Kui kallid
täpsemalt, millise vähiliikide ja vormide korral eriti kallid? Kui  palju
on praegu Eestis inimesi, kes kallist ravi ja selle eest tasumisel abi
vajavad? Kas on ehk lootust ka, et millalgi ravimid odavamaks võiks
muutuda? Kas olukord läheb üha hullemaks, püsib stabiilselt hull või
kuidas üldse seisud on? Välismeedias võis hiljuti lugeda, et vähiravi
läheb ka stabiilselt aina kallimaks, kuidas seda kommenteerite?

Nagu öeldud, palun kommentaari hiljemalt homme, st kolmapäeval.

Aitäh juba ette,

Kertu Kalmus

Ärilehe reporter-toimetaja

Delfi  Meedia AS | Narva mnt 13, Tallinn 10151